ନୂଆପଡା ୧୦।୧୨ଃ ଦାଦାନ ଚୋରାଚାଲାଣ ବେଳେ ଉଦ୍ଧାର କଲା ପୋଲିସ । ଦାଦନ ଚାଲାଣ ହେଉଥିବା ବସ୍ ଓ କର୍ମଚାରୀଙ୍କୁ ଅଟକ ପୋଲିସ । ସିନାପାଲି ଅଞ୍ଚଳରୁ ପ୍ରାୟ ୩୦ଦାଦନଙ୍କୁ ବାହାରକୁ ଚାଲାଣ ହେଉଥିଲା ।
ଖବର ଅନୁଯାୟୀ, ନୂଆପଡା ଜିଲ୍ଲାରେ ଦିନକୁ ଦିନ ଦାଦନ ଚୋରା ଚାଲାଣ ବଢି ବଢି ଚାଲିଛି । ପୋଲିସ ଏହାକୁ ରୋକିବା ପାଇଁ ଉଦ୍ୟମ ଜାରି ରଖିଥିବା ବେଳେ ଚାଲାଣକାରୀ ସର୍ଦ୍ଦାର କିମ୍ବା ଦଲାଲ ମାନେ ବିଭିନ୍ନ ଉପାୟରେ ବେଧଡକ ଅନ୍ୟତ୍ର ପଠାଉଛନ୍ତି । ଅନେକ ସ୍ଥାନରେ ଟଙ୍କା ଦେଣନେଣ କରି ଏପରି କାରବାର ଚାଲିଥିବାର ଅଭିଯୋଗ ଆସିଛି । ନହେଲେ ଦିନ ଦ୍ବିପହରେ ପୋଲିସ ଆଖି ସାମନାରେ କିଭଳି ଏହା ସମ୍ଭବ ହୋଇପାରନ୍ତା । ଏହିପରିପେକ୍ଷୀରେ ବୁଧବାର ବିଳମ୍ବିତ ରାତିରେ ନୂଆପଡା ଜିଲ୍ଲା ସିନାପାଲି ବ୍ଲକ ହାତିବନ୍ଧା ପାଖରୁ ଏକ ବସକୁ ସିନାପାଲି ପୋଲିସ ଅଟକ ରଖିଥିଲା ।
ବସ୍ରେ ବେଆଇନ ଭାବରେ ୩୦ ଜଣ (୨୦ ପୂରୁଷ,୧୦ ମହିଳା) ଦାଦନ ଶ୍ରମିକଙ୍କୁ ନେଇ ହାଇଦ୍ରାବାଦ ଚାଲାଣ ହେଉଥିଲେ । ସିନାପାଲି ରୁ ନିୟମିତ ହାଇଦ୍ରାବାଦକୁ ଚାଲୁଥିବା ଜନାର୍ଦ୍ଦନ ନାମକ ବସ୍ ଯାହାର ନଂମ୍ବର ଓଡି ୦୮ ଏମ୍ ୦୬୭୫ ରେ ଦାଦନ ଶ୍ରମିକ ମାନଙ୍କୁ ବେଆଇନ ଚୋରା ଚାଲାଣ ଘଟଣା ଅଞ୍ଚଳରେ ଚର୍ଚ୍ଚା ହେବାପରେ ପୋଲିସ ତତ୍ପରତା ଦେଖାଇଥିଲା । ଉଦ୍ଧାର ଶ୍ରମିକ ମାନଙ୍କୁ ନିଜ ନିଜ ଘରକୁ ପଠାଇବାର ବ୍ୟବସ୍ଥା କରାଯାଉଥିବା ବେଳେ ବସ୍ କର୍ମଚାରୀଙ୍କୁ ଅଟକ ରଖି ପଚରା ଉଚରା ଜାରି ରଖିଥିବା ସିନାପାଲି ଥାନା ଅଧିକାରୀ ସୁଚନା ଦେଇଛନ୍ତି ।
